Author: dpacinda
Last saved by: jost
Company: MFSR

Predkladacia správa

Vypracovanie materiálu „Informácia o činnosti Národného fondu za rok 2005“ vyplýva z Plánu hlavných úloh MF SR na rok 2006 (úloha A.14).
Národný fond (ďalej len „NF“) bol zriadený na Ministerstve financií SR v zmysle uznesenia vlády SR č. 856 zo dňa 2.decembra 1998 a medzinárodnej zmluvy „Memorandum o porozumení o zriadení Národného fondu“, ktorá bola podpísaná medzi Európskou komisiou a vládou SR dňa 10.decembra 1998. 

Účelom predloženého materiálu je poskytnúť informácie o úlohách, ktoré plnil NF v podmienkach SR a o jeho činnosti za rok 2005. 

NF zabezpečuje finančné riadenie a implementáciu predvstupových fondov EÚ (PHARE, ISPA, SAPARD) na báze decentralizovaného systému ich realizácie a výkonu dohľadu nad realizáciou procesov verejného obstarávania národnými inštitúciami. Zároveň plní aj úlohu úradu pre Splnomocnenca pre Národný fond (National Authorising Officer - NAO), ktorý je vo vzťahu k Európskej komisii (ďalej EK) zodpovedný za finančné riadenie predvstupových prostriedkov EÚ a zabezpečenie ich spolufinancovania zo štátneho rozpočtu.      

Na základe Rozhodnutia o udelení akreditácie pre Rozšírený decentralizovaný systém implementácie  programu PHARE  a Prechodného fondu – EDIS (Rozhodnutie EK o presune ex-ante schvaľovania v procese výberu projektov, verejného obstarávania a uzatvárania zmlúv z EK na národné inštitúcie zo dňa 19.10.2004) zabezpečuje odbor NF aj plnenie úloh  v tejto oblasti.
 
V súlade s uzneseniami vlády SR č. 133/2002, č. 1002/2004  a č. 725/2005  odbor NF plní funkciu platobného orgánu pre  povstupové fondy – Kohézny fond (KF), finančné nástroje Európskeho hospodárskeho priestoru (EHP) a Nórskeho kráľovstva (NK) a realizuje výkon platieb pre Záručnú sekciu EAGGF, vlastné zdroje ES a finančnú obálku. Je zodpovedný za finančné riadenie vyššie uvedených fondov, príjem finančných prostriedkov EÚ a ich transfer na sprostredkovateľské a  implementačné orgány, ako aj za úhradu nákladov jednotlivých rezortov spojených s účasťou na zasadnutiach Rady EÚ (finančná obálka). V roku 2005 rozbehol NF aj prípravné práce pre  plnenie funkcie platobného orgánu pre Švajčiarsky finančný nástroj, ktorého implementácia sa očakáva v priebehu roku 2006.

Na základe uznesenia vlády SR č. 611 zo dňa 17.8.2005 plní NF aj funkciu platobného orgánu pre Fond solidarity.

Tento materiál nebol predmetom pripomienkového konania, nakoľko ide o materiál informatívneho   charakteru.

Nemá finančný, ekonomický ani environmentálny vplyv a ani vplyv na zamestnanosť.